โรงตึ๊งรัฐช่วยเกษตรกร
โรงรับจำนำรัฐช่วยเกษตรกรภัยแล้ง รับจำนำคิดดอกเบี้ย 0% นาน 2 เดือน
5 เม.ย. 2559

โรงรับจำนำรัฐช่วยเกษตรกรภัยแล้ง รับจำนำคิดดอกเบี้ย 0% นาน 2 เดือน
นายมานะ เกลี้ยงทอง ผู้อำนวยการสำนักงานธนานุเคราะห์ (โรงรับจำนำของรัฐ) เปิดเผยว่า โรงรับจำนำของรัฐได้จัดทำโครงการช่วยเหลือเกษตรกรผู้ประสบภัยแล้ง โดยเปิดให้เกษตรกรนำเครื่องมือการเกษตร เช่น เครื่องสูบน้ำ เครื่องปั่นไฟ เครื่องตัดหญ้า เครื่องพ่นยาฆ่าแมลง เป็นต้น มาจำนำ ซึ่งจะให้ราคาสูงเป็นพิเศษ และปลอดดอกเบี้ย หรือคิดดอกเบี้ย 0% ในช่วง 2 เดือนแรก เริ่มโครงการตั้งแต่เดือน เม.ย.-30 มิ.ย. 2559 เพื่อเป็นการบรรเทาความเดือดร้อนของเกษตรกรในช่วงภัยแล้ง
สำหรับในเดือนที่ 3 เป็นต้นไป โรงรับจำนำของรัฐจะคิดอัตราดอกเบี้ยจำนำที่ถูกที่สุดอีกด้วย โดยคิดตามวงเงินที่จำนำ คือ หากวงเงินจำนำไม่เกิน 5,000 บาท คิดดอกเบี้ย 0.25% วงเงินจำนำ 5,001-1 หมื่นบาท คิดดอกเบี้ย 0.75% วงเงิน 10,001-2 หมื่นบาท คิดดอกเบี้ย 1% วงเงิน 20,001-1 แสนบาท คิดดอกเบี้ย 1.25%
นายมานะ กล่าวว่า โครงการช่วยเหลือครั้งนี้ โรงรับจำนำของรัฐไม่ได้ตั้งเป้าหมายว่าจะรับจำนำยอดรวมในวงเงินเท่าใด มีเพียงนโยบายที่จะช่วยเหลือแบ่งเบาภาระความเดือดร้อนให้กับเกษตรกร เพื่อให้มีเงินหมุนเวียนจับจ่ายใช้สอยในช่วงประสบภัยแล้ง หรือช่วงที่ยังไม่ได้ทำการเกษตร
อย่างไรก็ตาม ยอมรับว่าโรงรับจำนำของรัฐช่วยแบ่งเบาความเดือดร้อนเกษตรกรได้ระยะหนึ่งเท่านั้น เนื่องจากปัจจุบัน มีสาขาเพียง 35 แห่ง ส่วนใหญ่อยู่ใน เขตกรุงเทพฯ และปริมณฑล และมี สาขาต่างจังหวัดที่ จ.ระยอง เพียงแห่งเดียวเท่านั้น แต่ในอนาคตมีโครงการ จะขยายโรงรับจำนำให้ครบทุกจังหวัด ทั่วประเทศ เพื่อเป็นช่องทางการช่วยเหลือผู้ที่มีรายได้น้อย
ภาพประกอบข่าว